钦定古今图书集成/明伦汇编/官常典/第407卷 > 沈珩
## 钦定古今图书集成/明伦汇编/官常典/第407卷 > 沈珩

按《三国吴志孙权传》注：《吴书》曰：“珩字仲山，吴郡人。少
总经艺，尤善《春秋内外传》。权以珩有智谋，能专对，乃
使至魏。魏文帝问曰：‘吴嫌魏东向乎’？珩曰：‘不嫌’。”曰：“‘何
以’？曰：‘信恃旧盟，言归于好，是以不嫌。若魏渝盟，自有
豫备’。又问：‘闻太子当来，宁然乎’？珩曰：‘臣在东朝，朝不
坐，宴不与，若此之议，无所闻也’。文帝善之，乃引珩自”
近，谈语终日，珩随事响应，无所屈服。珩还言曰：“臣密
参侍中刘晔，数为贼设奸计，终不久悫。臣闻兵家旧
论，不恃敌之不我犯，恃我之不可犯。今为朝廷虑之，
且当省息他役，惟务农桑，以广军资，修缮舟车，增作
战具，令皆兼盈，抚养兵民，使各得其所。览延英俊，奖
励将士，则天下可图矣。”以奉使有称，封永安乡侯，官
至少府。